La Bibia piemontèisa/Testament Vej/Salm/Salm 95


Ij Salm

95. Vnì, cantoma 'd gòj a Nosgnor! 

 Ël Salmista a ciama Israel a laudé Nosgnor coma Creator dël mond e protetor ëd la nassion, ma dcò a-j buta an sl'avis ëd nen arviresse contra 'd chiel.

Vnì, cantoma 'd gòj a Nosgnor! Crijoma 'd làude a col ch'an guerna e ch'an lìbera! Andoma 'dnans ëd chiel con arconossensa! Cantoma a gran' vos ëd Salm an sò onor! Përché Nosgnor a l'é 'n Dé grand, un gran Rè ch'a l'é dzora 'd tùit ij dé. Le përfondità dla tèra a son an soe man e sò a son ij pich ëd le montagne! Ël mar a l'é 'l sò përchè a l'é chiel ch'a l'ha falo. A son ëstàite soe man ch'a l'han formà la tèra sùita.

Vnì, prostromse e adoroma! Butomse an ginojon ëdnans a Nosgnor, nòst Creator! Përchè chiel a l'é nòst Dé e nojàutri i soma 'l pòpol che chiel a men-a 'n pastura, lë strop ch'a l'é 'l sò. Se mach ancheuj i lo scotèisse! Chiel a dis: "Esse pa coma coj ch'a l'ero a Meriba, tanme coj ch'a j'ero col dì-là a Massa ant ël desert, andoa ch'ij vòstri antich a l'avìo dësfidà mia autorità e butà a la preuva mia passiensa, combin ch'a l'avèisso vëddù lòn che mi i peudo fé. Për quarant' agn cola generassion a l'ha fame dëspiasì e i l'hai dije: "A l'é 'n pòpol ch'a l'ha vorsù andé an sla catìva stra e ch'a scota nen lòn ch'i-j comando. A l'é parèj ch'i son 'nrabiame e i l'hai giurà che coj-lì a sarìo mai pì intrà ant ël leu d'arpòs ch'i l'avìa prontà për lor".

Nòte 

Bibia
Testament Vej
Salm